Predkladacia správa

Cieľom predkladaného materiálu je požiadať vládu SR o súhlas s predložením žiadosti o poskytnutie pomoci z Kohézneho fondu Európskej komisii a o súhlas so spolufinancovaním projektu zo štátneho rozpočtu. 
Povinnosť predkladať na rokovanie vlády SR žiadosti o financovanie z Kohézneho fondu pred ich zaslaním Európskej komisii vyplýva z bodu B.6. uznesenia vlády SR č. 252 zo dňa 24.3.200. Návrh žiadosti o poskytnutie pomoci z Kohézneho fondu pre projekt „Prešov – pitná voda a kanalizácia v povodí Torysy“ predložil minister životného prostredia SR ministrovi výstavby a regionálneho rozvoja ako vedúcemu predstaviteľovi Riadiaceho orgánu pre Kohézny fond dňa 31. mája 2004.
	Projektom dotknutá oblasť zahŕňa 4 mestá (Prešov, Sabinov, Lipany a Veľký Šariš) a 34 obcí (Brezovička, Vysoká, Oľšov, Dačov, Kamenica, Jakubova Vola, Drienica, Ražňany, Uzovský Šalgov, Jarovnice, Uzovské Pekľany, Ostrovany, Kojatice, Malý Šariš, Župčany, Svinia, Dulová Ves, Ruská N. Ves, Drienovská N. Ves, Drienov, Nová Polhora, Vtáčkovce, Chrastné, Hrašovík, Abranovce, Kokošovce, Vyšný Slavkov, Nižný Slavkov, Tichý Potok, Brezovica, Torysa, Červenica pri Sabinove, Krivany a Kendice) a celkovo sa dotkne vyše 200 tis. obyvateľov.
	Finančný plán projektu je nasledovný:
Položka	v  €	v  Sk	
Celkové vyčíslené náklady projektu vrátane DPH	61 388 560	2 498 514 392	
Celkové predpokladané náklady projektu	51 587 060	2 099 593 342	
Celkové oprávnené rozpočtové náklady projektu 	50 708 260	2 063 826 182	
Nenávratný finančný príspevok z KF	43 102 020 	1 754 261 982	
Národné spolufinancovanie (štátny rozpočet) 	5 070 830 	206 389 781	
Národné spolufinancovanie (konečný prijímateľ - úver)	2 535 410	103 191 187	
	Pre ilustráciu uvádzame celkové vyčíslené náklady projektu vrátane DPH, ináč všetky ostatné náklady sú v celom materiáli uvádzané bez DPH. Investičné náklady sú v cenovej hladine 1. kvartál 2004 a sú prepočítané priemerným kurzom NBS za mesiac január 2004, čo je 40,7 Sk/ 1€. 
	Požadovaná výška pomoci z Kohézneho fondu vzhľadom na oprávnené náklady projektu predstavuje 85 % nákladov na realizáciu projektu, 10% zo štátneho rozpočtu a 5% zo zdrojov konečného prijímateľa.
	Dôvody zvýšenia celkových nákladov a posun termínu prác v rámci požadovanej pomoci z Kohézneho fondu na uvedený zámer projektu voči analogickým indikatívnym údajom, uvedeným v Stratégii SR pre Kohézny fond na roky 2004 – 2006, ktorá bola schválená uznesením vlády SR č. 1136 z 2. 12. 2003 sú v tom, že došlo k rozšíreniu projektu na väčší počet obcí (pôvodný projekt riešil iba 8 obcí v Prešovskom regióne). Počas prípravy žiadosti sa pôvodný názor na investíciu upresnil. 

	V záujme dodržania legislatívy Slovenskej republiky a najmä §10 zákona 
č. 254/1998 Z.z. o verejných prácach, po ukončení EIA – požiadané o ňu bolo 30. 4. 2004 - je potrebné, aby Ministerstvo životného prostredia SR urýchlene požiadalo  Ministerstvo výstavby a regionálneho rozvoja SR o vykonanie štátnej expertízy na stavebný zámer projektu „Prešov – pitná voda a kanalizácia v povodí Torysy“ . Ministerstvo výstavby a regionálneho rozvoja SR po prijatí žiadosti o vykonanie štátnej expertízy zabezpečí výkon štátnej expertízy na stavebný zámer projektu „Prešov – pitná voda a kanalizácia v povodí Torysy“ . Pri súbežnom posudzovaní žiadosti v EK a výkone štátnej expertízy projektu na stavebný zámer projektu „Prešov – pitná voda a kanalizácia v povodí Torysy“  sa zabezpečí stanovenie maximálnej ceny projektu ešte pred rozhodnutím EK o podpore projektu, keďže doba posudzovania žiadosti v EK je 3 až 5 mesiacov.
	Stanovenie maximálnej ceny projektu má význam z hľadiska verejného obstarávania – je záväzným ukazovateľom pre rozhodovanie výberovej komisie.